Mashaba wil hof toe oor Guptas se ‘rassisme’Ajay en Atul Gupta. Foto: ANA Herman Mashaba, burgemeester van Johannesburg, het Sondag gesê hy is van plan om in sy persoonlike hoedanigheid regstappe teen Atul en Ajay Gupta te doen oor rassistiese aanmerkings wat dié berugte broers na bewering teenoor swart Suid-Afrikaners gemaak het. Mashaba het in ŉ verklaring gesê hy het op 11 Junie ŉ brief aan adv. Shaun Abrahams, die nasionale direkteur van openbare vervolging, geskryf waarin hy versoek dat hy binne 60 dae ondersoek instel na beweerde korrupte aktiwiteite en rassistiese optrede deur die berugte Gupta-broers. Volgens Mashaba het hy sedertdien geen reaksie van Abrahams óf die NVG ontvang nie. “Dit is vir my duidelik dat adv. Abrahams nie die bewerings teen die Guptas as ernstig ag nie,” sê Mashaba. “Ek het daarom besluit om ons howe te nader om strafregtelike stappe teen die Gupta-broers te doen.” Mashaba sê hy het met voormalige en huidige werknemers van Gupta TV gepraat wat beweer daar het verskeie voorvalle plaasgevind waar die Gupta-broers glo rassistiese aanmerkings teenoor swart werknemers en swart Suid-Afrikaners in die algemeen gemaak het. “Hoewel hierdie werknemers versoek het dat hul identiteit vir tyd en wyl beskerm word, het hulle aan my gesê hulle is gewillig om na vore te kom om oor die gebeure te getuig as deel van ŉ hofsaak.” Rajesh Sundaram, ŉ voormalige redakteur by Gupta TV, het in sy boek Indentured: Behind the Scenes at Gupta TV beweer Atul en Ajay het Suid-Afrikaners op verskeie geleenthede beledig en hulle as lui en korrup bestempel. Daar is ook voorheen in die media berig dat die Gupta-familie en hul sakevennote tydens die berugte Gupta-troue by Sun City die personeel sleg behandel en glo ook rassistiese beledigings toegesnou het. “As ŉ swart Suid-Afrikaner, veral een wat nog altyd gepoog het om deur toewyding en harde werk te presteer, kan ek nie met my gewete saamleef indien ek net sit en kyk hoe die Guptas ons mense verneder nie. Suid-Afrika se tragiese geskiedenis van rassisme en diskriminasie, veral teen swart mense, vereis dat ons almal opstaan en optree om ons gesamentlike menslikheid te verdedig.” Mashaba het voormalige werknemers van Gupta TV, asook mense wat by die Gupta-troue by Sun City gewerk het, en onder rassisme en diskriminasie deurgeloop het, versoek om hul persoonlike ervarings na [email protected] te stuur. “Ná ontvangs van hierdie bydraes, sal ek ŉ regspan opdrag gee om klagtes saam te stel uit die verklarings wat ontvang is. Daarna sal ek die gelykheidshof nader om te verseker dat geregtigheid geskied.”